钦定古今图书集成/明伦汇编/官常典/第070卷 > 江夏王锋
## 钦定古今图书集成/明伦汇编/官常典/第070卷 > 江夏王锋

按《南齐书》本传：“江夏王锋，字宣颖，太祖第十三子也。
永明五年，为辅国将军、南彭城、平昌二郡太守，转散
骑常侍。七年，迁左卫将军，仍转侍中，领石头戍事。九
年，出为徐州刺史。郁林即位，加散骑常侍。隆昌元年，
入为侍中，领骁骑将军，寻加秘书监。锋好琴书，有武
力。高宗杀诸王，锋遗书诮责左右不为通，高宗深惮”
之，不敢于第收锋，使兼祠官于太庙夜遣兵庙中收
之。锋出登车，兵人欲上车防勒，锋以手击却数人，皆
应时倒地。于是取近者，遂逼害之，时年二十。

按《南史》本传：“江夏王锋母张氏，有容德，宋苍梧王逼
取之，又欲害锋。高帝甚惧，不敢使居旧宅，匿于张氏
舍，时年四岁，性方整，好学书。张氏无纸札，乃倚井栏
为书，书满则洗之，已复更书，如此者累月。又晨兴不
肯拂窗尘，而先画尘上，学为书字。五岁，高帝使学凤
尾，诺，一学即工。高帝大悦，以玉麒麟赐之，曰：‘麒麟赏
凤尾矣’。”至十岁，便能属文。武帝时藩邸严急，诸王不
得读异书，五经之外，唯得看《孝子图》而已。锋乃密遣
人于市里街巷买图籍，期月之间，殆将备矣。好琴书，
盖亦天性。尝觐武帝，赐以宝装琴，仍于御前鼓之，大
见赏。帝谓鄱阳王锵曰：“阇梨琴亦柳令之流亚，其既
事事有意，吾欲试以临人。”锵曰：“昔邹忌鼓琴，威王委
以国政。”乃出为南徐州刺史。善与人交，行事王文和、
别驾江祏等，皆相友善。后文和被征为益州，置酒告
别。文和流泪曰：“下官少来未尝作诗，今日违恋，不觉
文生于性。”王俭闻之曰：“江夏可谓善变素丝也。”工书，
为当时蕃王所推。南郡王昭业亦称工，谓武帝曰：“臣
书固应胜江夏王。”武帝答阇梨第一，法身第二。法身，
昭业小名；阇梨，锋小名也。隆昌元年，为侍中，领骁骑
将军，寻加秘书监。及明帝知权，蕃邸危惧。江祏尝谓
王晏曰：“江夏王有才行，亦善能匿迹。以琴道授羊景
之，景之著名，而江夏掩能于世，非惟七弦而已，百氏
亦复如之。”锋闻叹曰：“江祏遂复为混沌书眉，欲益反
弊耳。寡人声酒是耽，狗马是好，岂复一豪于平生哉！”
当时以为话言。常忽忽不乐，著《修柏赋》以见志，曰：“既
殊群而抗立，亦含贞而挺正，岂春日之自芳，在霜下
而为盛，冲风不能摧其枝，积雪不能改其性，虽坎𡒄
于当年，庶后凋之可咏。”时鼎业渐移，锋独慨然有匡
复之意，逼之行事典签，故不遂也。尝见明帝，言次及
遥光才力，可委之意。锋答曰：“遥光之于殿下，犹殿下
之于高皇，卫宗庙，安社稷，实有攸寄。”明帝失色。锋有
武力，明帝杀诸王，锋与书诘责，左右不为通。明帝深
惮之，不敢于第收之。锋出登车，兵人欲上车防勒，锋
以手击却数人，皆应时倒地，遂逼害之。江敩闻其死，
流涕曰：“芳兰当门，不得不”锄，其《修柏》之赋乎？